Ingen overtagelse uden fest - sådan lyder mantraet hos Nordjyske Jernbaner, der på søndag overtager den regionale togdrift mellem Frederikshavn og Skørping fra DSB. De inviterer nemlig til fest på togskinnerne i form af intet mindre end gratis kørsel med alle de blå NJ-tog hele søndag på strækningerne Skagen-Skørping og Hirtshals-Skørping. Derudover vil der også være en officiel indvielse af de nye tog på de nordjyske skinner på Hjørring Station. Indvielsen vil - udover taler med transportminister Ole Birk Olesen og regionsrådsforman Ulla Astman - også byde på både musik ved Hjørring Brass Band og et stort kagebord, man er mere end velkommen til at gå om bord i. Indvielsen finder sted fra klokken 11.45 til 12. Også på Brønderslev Station vil der være fest og smagsprøver, og man kan endda være heldig at få en lille operakoncert med på vejen i togene mellem Skørping og Aalborg. Det fulde program for festlighederne på søndag kan du se lige her .

Referat:
På søndag overtager Nordjyske Jernbaner den regionale togdrift i Nordjylland - og det skal fejres.